Duikere

Se inndeling!

Duikere (Cephalophini) er én av ti stammer i underfamilien Antilopinae, som er én av to underfamilier i kvegfamilien (Bovidae). Cephalophini består av seks slekter med nålevende antiloper, alle endemiske til Afrika sør for Sahara.

 Taksonomi 
Flere velger å klassifisere denne gruppen som en egen underfamilie (Cephalophinae), mens andre deler den inn som en stamme (Cephalophini) i underfamilien Antilopinae. I inndelingen under følger vi det siste. Tidligere ble det regnet med tre slekter til denne gruppen, men nyere forskning støtter en inndeling i seks.

 Beskrivelse 
Duikere varierer fra cirka 4 til 91 kg i vekt, og hunnen blir typisk litt større enn hannen, men alle har ganske lik og typisk kroppsform. Artene har ellers lite kjønnspreg og begge kjønn kan bære horn, men hannens er typisk noe større enn hunnens. Horna vokser rett oppad fra skalletaket.

Artene har et relativt lite hode  og en middels lang hals. Et karaktertrekk for noen arter er en rett oppadvoksende hårtust eller prydkam mitt opp på skallen. Kroppen er kompakt, og omtrent dobbelt så lang som den er høy. Ryggen er krummet og halen relativ kort. Lemmene er tynne og ganske korte. Frambeina er noe kortere enn bakbeina.

 Inndeling 
Inndelingen følger i hovedsak Bovids of the World. Beskrivelser i parentes er uavklarte norske benevnelser.

 Bovidae, kvegfamilien
 Bovinae, oksedyr
 Antilopinae, antiloper, sauer og geiter
 Cephalophini (Cephalophinae), duikere
 Philantomba, blåduikere
 P. maxwellii, (maxwellduiker)
 P. monticola, (blåduiker)
 P. walteri, (walterduiker)
 Sylvicapra, (monotypisk)
 S. Sylvicapra, (buskduiker)
 Cephalophus, 
 C. dorsalis, (svartryggduiker)
 C. jentinki, (jentinkduiker)
 C. silvicultor, (gulryggduiker)
 C. spadix, (abbottduiker)
 Cephalophula, (monotypisk)
 C. zebra, (sebraduiker)
 Leucocephalophus, (monotypisk)
 L. adersi, (zanzibarduiker)
 Cephalophorus,
 C. brookei, (brookeduiker)
 C. callipygus, (petersduiker)
 C. kivuensis, (kivuduiker)
 C. leucogaster, (hvitbukduiker)
 C. natalensis, (natalrødduiker)
 C. niger, (svartduiker)
 C. nigrifrons, (svartfrontduiker)
 C. ogilbyi, (hvitleggduiker)
 C. rubidus, (rwenzorirødduiker)
 C. rufilatus, (rødflankeduiker)
 C. weynsi, (weynsduiker)

 Atferd 
Duikere, som er nattaktive og meget sky fluktdyr, har en tendens til å være territoriale. De markerer territoriet med duftkjertler som sitter på hver side av neseåpningene.

Duikere er primært planteetere. Frukt utgjør en betydelig del av kostholdet, men det er også kjent at de spiser frø, blomster, løv, insekter og kadavere fra tid til annen. Likeledes er det kjent at de kan fange og spise gnagere og små fugler. Blå duiker (Philantomba monticola) har en forkjærlighet for maur.

Siden frukt er en betydningsfull del av kostholdet vil duikere ofte følge etter primater for å skaffe seg frukt som måtte falle ned fra trærne.

Duikere er monogame. Hunnene blir kjønnsmodne i 9–10 måneders alderen, mens hannen blir kjønnsmodne i 12–18 måneders alderen. Voksne par produserer typisk ett kull i året, uavhengig av årstiden. Hunnene går drektige i 4–9 måneder, avhengig av art. Kalvene avvennes i 5–9 måneders alderen. Hannen deltar ikke i oppfostringen av avkommet, annet enn som vakt mot rovdyr. Han forsvarer dessuten territoriet mot artsfrender.

 Habitat 
Duikere trives i tett skog (som oftest regnskog) og høyt kratt, der det er godt om gjemmesteder.

 Referanser 
Bärmann, E.V., Fonseca, V.G., Langen, K. et al. New insights into the taxonomy of duiker antelopes (Artiodactyla: Bovidae) from the eastern Democratic Republic of the Congo, with the formal description of a new genus. Mamm Biol 102, 1793–1809 (2022). https://doi.org/10.1007/s42991-022-00279-7

Z. T. Calamari. 2021. Total Evidence Phylogenetic Analysis Supports New Morphological Synapomorphies for Bovidae (Mammalia, Artiodactyla). American Museum Novitates 2021(3970)

Castelló, José R. Bovids of the World: Antelopes, Gazelles, Cattle, Goats, Sheep, and Relatives. Princeton University Press, 12. apr. 2016 - s. 244–301. ISBN 9781400880652

Zurano, J. P., Magalhães, F. M., Asato, A. E., Silva, G., Bidau, C. J., Mesquita, D. O., & Costa, G. C. (2019). Cetartiodactyla: updating a time-calibrated molecular phylogeny. Molecular phylogenetics and evolution, 133, 256-262. doi: 10.1016/j.ympev.2018.12.015

 Eksterne lenker 


Kategori:Kvegdyr
Kategori:Pattedyr formelt beskrevet i 1871
Kategori:Dyr formelt beskrevet av John Edward Gray
Kategori:Nålevende med første opptreden i miocen